บลจ.กรุงไทย เข็น 2 กองทุนใหม่ลงตลาดชูยิลด์สูงสุด 1.75% ต่อปี ขายถึง 23 ก.พ.
บลจ.กรุงไทย เข็น 2 กองทุนใหม่ลงตลาด ชูยิลด์สูงสุด 1.75% ต่อปี ขายถึง 23 ก.พ.
19 ก.พ. 2559

นางชวินดา หาญรัตนกูล กรรมการผู้จัดการ บริษัทหลักทรัพย์จัดการกองทุน กรุงไทย จำกัด (มหาชน) หรือ บลจ.กรุงไทย (KTAM) เปิดเผยว่า แนวโน้มอัตราผลตอบแทนของตราสารหนี้ในประเทศ มีการปรับตัวลดลงทุกช่วงอายุ โดยมีเม็ดเงินลงทุนไหลเข้าตลาดตราสารหนี้ในประเทศ โดยเฉพาะตราสารอายุคงเหลือมากกว่า 3 ปี นักลงทุนต่างชาติ มียอดซื้อสุทธิจำนวน 15,093 ล้านบาท และเป็นการซื้อสุทธิ 3 สัปดาห์ติดต่อกัน
สำหรับปัจจัยในประเทศที่ต้องติดตาม จะเป็นตัวเลข GDP ไตรมาส 4 และทั้งปี 2558 ความคืบหน้าของมาตรการกระตุ้นเศรษฐกิจของรัฐบาล ทิศทางการเคลื่อนย้ายเงินลงทุนระหว่างประเทศ และการเคลื่อนไหวของตลาดหุ้นและตลาดตราสารหนี้ต่างประเทศ ส่วนอัตราผลตอบแทนของพันธบัตรรัฐบาลสหรัฐอเมริกา อายุคงเหลือตั้งแต่ 6 เดือน ขึ้นไป ปรับตัวลดลงทุกช่วงอายุตามความต้องการลงทุนในสินทรัพย์ปลอดภัย
โดยสรุปอัตราผลตอบแทนของตราสารหนี้อายุคงเหลือ 2 ปี ปรับตัวลดลง 3 bps อยู่ที่ 0.71% ต่อปี อายุคงเหลือ 5 ปี ปรับลดลง 5 bps.อยู่ที่ 1.20% ต่อปี และอายุคงเหลือ 10 ปี ปรับตัวลดลง 12 bps.อยู่ที่ 1.74% ต่อปี สำหรับปัจจัยที่ต้องติดตามในต่างประเทศ สัปดาห์นี้จะเป็นแนวโน้มราคาน้ำมัน แนวโน้มเศรษฐกิจสหรัฐอเมริกา แนวโน้มเศรษฐกิจโลก และสถานการณ์การเมืองระหว่างประเทศ
ขณะที่ล่าสุดบริษัทได้เปิดจำหน่าย 2 กองทุนตราสารหนี้ ซึ่งประกอบด้วย กองทุนเปิดกรุงไทยตราสารหนี้ เอฟไอเอฟ 85 (KTFF85) เสนอขายตั้งแต่วันนี้ ถึงวันที่ 23 กุมภาพันธ์ 2559 อายุ 6 เดือน เน้นลงทุนตราสารหนี้ต่างประเทศ ผลตอบแทนประมาณ 1.75% ต่อปี
นอกจากนี้ บริษัทจะเปิดจำหน่ายรอบใหม่ (Roll Over) ของกองทุนเปิดกรุงไทยประจำ 3 เดือน คุ้มครองเงินต้น 3 (KTFIX3M3) เสนอขายในวันที่ 23-26 กุมภาพันธ์ 2559 อายุ 3 เดือน เน้นลงทุนในพันธบัตรธนาคารแห่งประเทศไทย ทั้ง 100% ผลตอบแทนประมาณ 1.10% ต่อปี
 
 
 